  Виталий Пронин Вормонлы 75 ар тырмонэзлы сӥзьыса, Приволжск федерал округын бадӟым акция ялӥське. Улосвылъёс но элькунъёс ог-огзы бӧрсьы “День победы” кырӟанэз быдэстозы. “День Победы” кырӟан юнме быръемын ӧвӧл. 45 ар ӵоже ни со арлы быдэ  чузъяське Вормон нуналлы сӥзем ужрадъёсын, калыклэсь сюлэмзэ бугыртэ, синвузэ поттэ. Солэн авторъёсыз - композитор Давид Тухманов но кылбурчи Владимир Харитонов - быгатӥзы возьматыны ожлэсь вань вӧсьсэ, калыклэсь геройлыксэ.  Марафонэз мытӥзы ни 2 толэзь талэсь азьло Мордовиын. Тодмо кырӟанэз быдэстӥзы элькунысь дано коллективъёс, артистъёс, егитъёс, волонтёръёс но мукет.  - Та кырӟанэз ми быдэстӥмы ӟуч, эрзя но мокша кылъёсын. Мукет элькунъёслы но дэмласьком куд-ог куплетъёссэ анай кылынызы быдэстыны. Вормон ваньзылы - одӥг, - вера "Волонтеры Победы" мерлыко огазеяськонлэн Мордовиысь ёзэзлэн кивалтӥсез Ярослава Завалихина.   Нуналлы быдэ та акция борды итӥськозы Приволжск федерал округысь мукет улосвылъёс но элькунъёс. Быдэстэм кырӟан 8-тӥ куартолэзёзь чузъяськоз улосвылъёслэн асьсэ телеканалъёсазы. Нош Вормон нуналэ “День Победы” гурез кырӟалозы акцие пыриськем вань ансамбльёс но кырӟасьёс. Озьы ик кырӟанэн видеоос куштэмын луозы вотэсэ, мерлыко бамъёсысь соосты #песнипобедыПФО #нашденьпобеды пусъёсъя шедьтыны луоз.  Вераны кулэ, акциез ортчытэ Приволжск федерал округъя Президент бордын ужась оскем муртэзлэн аппаратэз.   Сергей Захаров Теги: вормон  